**LIETUVOS RESPUBLIKOS VYRIAUSYBĖS**

**IR**

**ŠVEDIJOS KARALYSTĖS VYRIAUSYBĖS**

**SUSITARIMAS**

**DĖL IŠSKIRTINĖS EKONOMINĖS ZONOS IR KONTINENTINIO ŠELFO RIBŲ BALTIJOS JŪROJE NUSTATYMO**

Lietuvos Respublikos Vyriausybė ir Švedijos Karalystės Vyriausybė (toliau – Susitariančiosios Šalys),

*siekdamos* nustatyti valstybių išskirtinės ekonominės zonos ir kontinentinio šelfo delimitavimo liniją;

*atsižvelgdamos* į 1982 m. Jungtinių Tautų jūrų teisės konvencijos nuostatas ir kitus atitinkamus tarptautinės teisės principus ir normas,

*susitarė:*

**1 straipsnis**

1. Išskirtinės ekonominės zonos ir kontinentinio šelfo delimitavimo linija nustatoma tiesiomis linijomis (geodezinėmis linijomis), jungiančiomis 2 straipsnyje minimus taškus.

2. Šiame Susitarime minimų taškų koordinatės nustatytos 1989 m. Europos koordinačių sistemoje (ETRS 89).

**2 straipsnis**

1. Delimitavimo linija brėžiama nuo taško A, nurodyto Lietuvos Respublikos Vyriausybės, Švedijos Karalystės Vyriausybės ir Rusijos Federacijos Vyriausybės susitarime dėl išskirtinių ekonominių zonų ir kontinentinio šelfo ribų sankirtos Baltijos jūroje, per taškus B ir C iki taško D, kurių geografinės koordinatės yra šios:

taškas B 55° 57,300' šiaurės platumos, 19° 03,983' rytų ilgumos,

taškas C 55° 58,867' šiaurės platumos, 19° 04,817' rytų ilgumos,

taškas D 56° 02,433' šiaurės platumos, 19° 05,600' rytų ilgumos.

2. Nuo taško D delimitavimo linija tęsiama iki kito taško, kurio padėtis bus nustatoma dalyvaujant trečiajai šaliai.

3. Delimitavimo linija pavaizduota prie šio Susitarimo pridedamoje kartoschemoje.

**3 straipsnis**

Šis Susitarimas įsigalioja paskutinio rašytinio pranešimo, kuriuo Susitariančiosios Šalys praneša viena kitai, kad įvykdytos Susitarimui įsigalioti būtinos vidaus teisinės procedūros, gavimo dieną.

Pasirašyta Stokholme 2014 m. balandžio 10 d. dviem originaliais egzemplioriais lietuvių, švedų ir anglų kalbomis, visi tekstai yra autentiški. Kilus nesutarimų dėl aiškinimo, vadovaujamasi tekstu anglų kalba.

|  |  |
| --- | --- |
| **Lietuvos Respublikos Vyriausybės vardu** | **Švedijos Karalystės Vyriausybės**  **vardu** |